b'\n_START_ARTICLE_\nJustinas Algimantas Palaima\n_START_SECTION_\nBiografija\n_START_PARAGRAPH_\nGim\xc4\x97 1934\xc2\xa0m. kovo 4 d. U\xc5\xbeup\xc4\x97se. 1954 m. sidabro medaliu baig\xc4\x97 Jonavos vidurin\xc4\x99 mokykl\xc4\x85, o 1959 m. su pagyrimu Kauno politechnikos institut\xc4\x85 ir \xc4\xafgijo siuvini\xc5\xb3 technologijos specialyb\xc4\x99. Buvo paliktas Odos ir tekstil\xc4\x97s gamini\xc5\xb3 technologijos katedroje dirbti pedagogin\xc4\xaf darb\xc4\x85: 1959\xe2\x80\x931961 m. dirbo asistentu, 1965\xe2\x80\x931968 m. - vyr. d\xc4\x97stytoju, 1969\xe2\x80\x931989 m.- docentu; 1990\xe2\x80\x932001 m.(kol i\xc5\xa1\xc4\x97jo \xc4\xaf pensij\xc4\x85) - profesoriumi._NEWLINE_1962\xe2\x80\x931964 m. buvo tekstil\xc4\x97s technologijos katedros aspirantas, 1966 m. 10 m\xc4\x97nesi\xc5\xb3 sta\xc5\xbeavosi Pary\xc5\xbeiaus nacionalin\xc4\x97je men\xc5\xb3 ir amat\xc5\xb3 konservatorijoje ir Pary\xc5\xbeiaus tekstil\xc4\x97s institute. 1967 m. apgyn\xc4\x97 technikos moksl\xc5\xb3 kandidato (1993 m. nostrifikuota \xc4\xaf technologijos moksl\xc5\xb3 daktaro) disertacij\xc4\x85. 1969 m. suteiktas docento mokslinis vardas. 1974 m. sta\xc5\xbeavosi Budape\xc5\xa1to technikos institute. 1990 m. suteiktas profesoriaus vardas._NEWLINE_J. A. Palaima paskelb\xc4\x97 70 mokslini\xc5\xb3 ir mokslini\xc5\xb3 metodini\xc5\xb3 darb\xc5\xb3. Tarp j\xc5\xb3 i\xc5\xa1leista monografija rus\xc5\xb3 kalba \xe2\x80\x9eNevienar\xc5\xab\xc5\xa1i\xc5\xb3 tekstilini\xc5\xb3 sistem\xc5\xb3 elgsenos tempiant modeliavimas\xe2\x80\x9c (1989), dvi mokomosios knygos \xe2\x80\x9ePolimerini\xc5\xb3 tekstil\xc4\x97s med\xc5\xbeiag\xc5\xb3 perdirbimo pagrindai\xe2\x80\x9c (1989, rus\xc5\xb3 k., 1991) auk\xc5\xa1tosioms mokykloms, su bendraautoriais i\xc5\xa1leisti 2 vadov\xc4\x97liai \xe2\x80\x9eTekstil\xc4\x97s med\xc5\xbeiagotyra\xe2\x80\x9c (1976 ir 1989) auk\xc5\xa1tosioms mokykloms ir 2 vadov\xc4\x97liai \xe2\x80\x9eSiuvini\xc5\xb3 med\xc5\xbeiagos\xe2\x80\x9c (1972 ir 1980) profesin\xc4\x97ms mokykloms. 3 darbai i\xc5\xa1 tekstil\xc4\x97s med\xc5\xbeiagotyros srities pripa\xc5\xbeinti i\xc5\xa1radimais, 2 i\xc5\xa1 j\xc5\xb3 \xc4\xafdiegti \xc4\xaf KPI studij\xc5\xb3 proces\xc4\x85._NEWLINE_1976\xe2\x80\x931981 m. tarybos moksl\xc5\xb3 kandidato disertacijoms ginti narys, 1982\xe2\x80\x931990 m. \xc5\xa1ios tarybos pirmininkas. 1999 m. buvo patvirtintas Rygos technikos universiteto moksl\xc5\xb3 daktaro laipsni\xc5\xb3 teikimo tarybos tarptautiniu ekspertu i\xc5\xa1 tekstil\xc4\x97s ir siuvini\xc5\xb3 technologijos srities. 1966-1968 m. ir 1970\xe2\x80\x931974 m. buvo Lengvosios pramon\xc4\x97s fakulteto prodekanas, 1975\xe2\x80\x931992 m. KPI (KTU) mokymo reikal\xc5\xb3 prorektorius. 1991 m. jam buvo pavesta universitete organizuoti magistrant\xc5\xabros studijas. Tais metais buvo parengti laikinieji magistrant\xc5\xabros studij\xc5\xb3 nuostatai, sudarytos 11-os specialybi\xc5\xb3 studij\xc5\xb3 programos ir priimti pirmieji magistrantai._NEWLINE_Dirbdamas prorektoriumi buvo \xc4\xaftrauktas \xc4\xaf Lietuvos ir TSRS Auk\xc5\xa1tojo bei specialiojo vidurinio mokslo ministerij\xc5\xb3 atliekam\xc4\x85 metodin\xc4\x99 veikl\xc4\x85. Kelet\xc4\x85 met\xc5\xb3 buvo respublikin\xc4\x97s ministerijos metodin\xc4\x97s tarybos mokomosios televizijos metodin\xc4\x97s sekcijos pirmininkas ir s\xc4\x85jungin\xc4\x97s atitinkamos sekcijos prezidiumo narys. TSRS Liaudies \xc5\xa1vietimo komiteto \xc4\xafsakymu 1988 m. patvirtintas s\xc4\x85junginio in\xc5\xbeinerini\xc5\xb3 specialybi\xc5\xb3 vakarinio ir neakivaizdinio mokymo metodinio centro tarybos nariu. 1975\xe2\x80\x931989 m. buvo \xe2\x80\x9e\xc5\xbdinijos\xe2\x80\x9c draugijos instituto organizacijos pirmininkas, Kauno miesto ir respublikos valdyb\xc5\xb3 narys._NEWLINE_1981 m. TSRS Auk\xc5\xa1tojo ir specialiojo vidurinio mokslo ministerija apdovanojo \xc5\xbeenklu \xe2\x80\x9eU\xc5\xbe puikius pasiekimus darbe\xe2\x80\x9c, o 1984 m. Lietuvos auk\xc5\xa1\xc4\x8diausiosios Tarybos prezidiumas suteik\xc4\x97 Lietuvos nusipelniusio d\xc4\x97stytojo garb\xc4\x97s vard\xc4\x85. 2002 m. Lietuvos aprangos ir tekstil\xc4\x97s \xc4\xafmoni\xc5\xb3 asociacijos prezidiumas u\xc5\xbe nuopelnus pl\xc4\x97tojant Lietuvos lengv\xc4\x85j\xc4\x85 pramon\xc4\x99 apdovanojo Lietuvos lengvosios pramon\xc4\x97s garb\xc4\x97s \xc5\xbeenklu \xe2\x80\x9eAuksin\xc4\x97 verpst\xc4\x97\xe2\x80\x9c. Mir\xc4\x97 2012 m. spalio 30 d. Kaune.'